Suja, Miroslav, poslanec NR SR (2021-01-29):
Ďakujem za slovo, pán predsedajúci. Isto všetci súhlasíte, že virtuálny alebo ten vizuálny smog vadí skoro každému a že treba s tým niečo robiť. A neni riešenie to, že keď si, nepovolíme ich pri hlavnej ceste alebo pri cestách I., II. triedy alebo rýchlostných cestách, že im povolíme sto, dvesto metrov od cesty. To ohrozuje tú bezpečnosť premávky ešte viacej, lebo tí vodiči sa ešte viac vytáčajú za tým a je to ešte nebezpečnejšie, tak aby sme pri tom rátali. Pán predkladateľ hovorí, že on je z Tatier. Ja si myslím, že niektoré miesta, napríklad také ako Tatry, by mali byť vyhlásené, že tam tie bilbordy vôbec nebudú. (Zaznievanie gongu.) Ja by som dával takýto návrh, ak by ste to tam mohli doplniť, lebo v tak nádhernom prostredí tieto bilbordy to nenormálne špatia. Určiť miesta, kde nevadia a kde vadia, si myslím, že tiež by bolo dobré, aby bola možnosť aj tam, kde môžu byť, aby sme nezakazovali a dali by sme aj nejakú možnosť podnikateľom, aby sa mohli prezentovať. Ale fakt na niektorých miestach toto nemá čo robiť. Viete, mňa by ešte zaujímala ďalšia vec, či sa robil nejaký prieskum, či nedôjde k zahlteniu stavebných úradov, ako nezávislých stavebných úradov, čo sú v rámci miest a obcí. Samozrejme, potom sa to prenesie na krajské stavebné úrady a ak nebudú títo súhlasiť, ktorí budú poškodení, tak to prenesú na súdy a príde k nekonečným odvolaniam, že ako toto chceme riešiť v tomto zákone, lebo si myslím, že aj toto je dôležitá vec. Lebo tie stavebné úrady sú už teraz dosť zahltené. Takže bolo by dobré, aby sme aj toto presne v tom zákone pomenovali. Ďalšia taká vec je, že väčšina bilbordových spoločností má dobré vzťahy na vrcholových politikov a politické strany. To nemôžme si hovoriť, že nie. Aby nedochádzal nejaký tlak a tento zákon sa neokresal a bol bezzubý, aby sme sa tomuto vyvarovali. Čo potvrdzuje aj tá cenzúra z týchto spoločností priamo pred poslednými parlamentnými voľbami, ktorá bola bežná a niektoré strany u niektorých spoločností boli odignorované. Aby si teraz ako protihodnotu nebrali to, že, aha, my sme vám tamto pomohli a teraz chceme ako protislužbu; lebo Kotlebovci – Ľudová strana Naše Slovensko s týmto mala veľké skúsenosti, že bezproblémové stovky bilbordov zrušili alebo kandidátom či už straníckym, alebo aj nestraníckym, ktorí kandidovali za túto stranu. Tak si myslím, že tie tlaky tu budú. Ja by som bol ešte za jednu vec. Zapojenie verejnosti pri tých povoľovacích procesoch alebo participáciu vlastne verejnosti pri tomto, lebo tým eliminujeme to, čo ste vy hovorili, to protikorupčné konanie by sa týmto eliminovalo. Lebo ak to naháme, tak je veľká možnosť, že bude snaha korumpovať tých úradníkov, ktorí to majú vlastne povoľovať. Všetci tu čakáte na stavebný zákon a hovoríte, že pán Holý ho pripraví. Naposledy, keď pán Holý sem doniesol nejaké zákony a hovoril, že to neni jadrová fyzika, že na to stačí tri minúty, aby sme naštudovali v priemere jeden, tak aj vďaka vám alebo vďaka vám sme tu strávili tri dni. A to bol váš podpredseda vlády, koaliční partneri! Takže skúste teraz naňho zatlačiť, že ak s takýmto istým prípadom príde aj pri stavebnom zákone, aby sme tu nestrávili mesiace. Lebo jeho vyjadrenie, že to neni jadrová fyzika, to bolo trošku za čiarou a nakoniec sme tu strávili skoro celé tri rokovacie dni. Tak vás poprosím, aby ste apelovali na pána Holého a veľmi sa naňho nespoliehajte, lebo v tomto má, žiaľ, veľké medzery a rezervy. Ďakujem.